ΚΑΝΟΝΙΣΜΟΣ (ΕΟΚ) αριθ. 3438/92 ΤΟΥ ΣΥΜΒΟΥΛΙΟΥ της 23ης Νοεμβρίου 1992 που προβλέπει ειδικά μέτρα για τη μεταφορά ορισμένων νωπών οπωροκηπευτικών καταγωγής Ελλάδας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 2,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι ο κανονισμός (ΕΟΚ) αριθ. 525/92 του Συμβουλίου της 25ης Φεβρουαρίου 1992 για την προσωρινή αντιστάθμιση των επιπτώσεων της υφισταμένης κατάστασης στη Γιουγκοσλαβία στις μεταφορές ορισμένων νωπών οπωροκηπευτικών προέλευσης Ελλάδας (3) θέσπισε χρηματοδοτική αντιστάθμιση για τις αποστολές νωπών οπωροκηπευτικών που αναφέρονται στο άρθρο 1 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 για την κοινή οργανώση της αγοράς στον τομέα των οπωροκηπευτικών (4), οι οποίες πραγματοποιήθηκαν το 1991, με φορτηγά οχήματα ή βαγόνια-ψυγεία, από την Ελλάδα προς τα λοιπά κράτη μέλη, με εξαίρεση την Ιταλία-

ότι η συνέχιση της εμπόλεμης κατάστασης στην πρώην Γιουγκοσλαβία δεν επιτρέπει να προβλεφθεί, όσον αφορά την οδική και σιδηροδρομική διέλευση από τη χώρα αυτή, η εξομάλυνση των συνθηκών στο άμεσο μέλλον- ότι θα πρέπει, επομένως, να συνεχισθεί, έως ότου εξομαλυνθούν οι επικρατούσες συνθήκες, η προσωρινή παροχή βοήθειας στους θιγόμενους επιχειρηματίες-

ότι θα πρέπει, ως εκ τούτου, να χορηγηθεί ειδική προσωρινή αποζημίωση για τις αποστολές νωπών οπωροκηπευτικών που αναφέρονται στο άρθρο 1 του κανονισμού (ΕΟΚ) αριθ. 1035/72, καταγωγής Ελλάδας, οι οποίες πραγματοποιούνται, με φορτηγά οχήματα, πλοία ή βαγόνια-ψυγεία, από το εν λόγω κράτος μέλος με προορισμό άλλα κράτη μέλη, εκτός της Ιταλίας, της Ισπανίας και της Πορτογαλίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Υπό τις προϋποθέσεις που προβλέπονται στον παρόντα κανονισμό, χορηγείται ειδική προσωρινή αποζημίωση για τις αποστολές νωπών οπωροκηπευτικών που αναφέρονται στο άρθρο 1 του κανονισμού (ΕΟΚ) αριθ. 1035/72, καταγωγής Ελλάδας, που πραγματοπιούνται με φορτηγά οχήματα, πλοία ή βαγόνια ψυγεία, από το εν λόγω κράτος μέλος με προορισμό άλλα κράτη μέλη, εκτός της Ιταλίας, της Ισπανίας και της Πορτογαλίας.

Άρθρο 2

1. Η ειδική προσωρινή αποζημίωση χορηγείται το 1992 και 1993 ενόσω η εμπόλεμη κατάσταση που επικρατεί στα εδάφη της πρώην Γιουγκοσλαβίας δεν μπορεί να επιτρέψει την ομαλή χρησιμοποίηση των παραδοσιακών οδικών και σιδηροδρομικών αξόνων διέλευσης από τα εδάφη αυτά για την εμπορία των οπωροκηπευτικών που αναφέρονται στο άρθρο 1.

2. Το ύψος της ειδικής προσωρινής αποζημίωσης προσδιορίζεται κατά τρόπο που να συμβάλλει στις πρόσθετες δαπάνες μεταφοράς που οφείλονται στην εμπόλεμη κατάσταση που αναφέρεται στην παράγραφο 1. Μπορεί να καθορισθεί κατ' αποκοπή.

3. Η ειδική προσωρινή αποζημίωση καταβάλλεται στον αποστολέα κατόπιν υποβολής, στις αρμόδιες αρχές, των εγγράφων που επιτρέπουν να αναγνωρισθεί το δικαίωμα είσπραξής της από αυτόν.

4. Εντός τριών μηνών από την ημερομηνία λήξης της προθεσμίας για την υποβολή των αιτήσεων αποζημίωσης, η Επιτροπή θα παρουσιάσει έκθεση στο Συμβούλιο για το κόστος των μέτρων που προβλέπονται από τον παρόντα κανονισμό και από τον κανονισμό (ΕΟΚ) αριθ. 525/92.

Άρθρο 3

Οι λεπτομέρειες εφρμογής του παρόντος κανονισμού, και κυρίως:

- η ημερομηνία από την οποία δεν χορηγείται πλέον η ειδική προσωρινή αποζημίωση,

- το ύψος της ειδικής προσωρινής αποζημίωσης και

- τα έγγραφα που αναφέρονται στο άρθρο 2 παράγραφος 3,

θεσπίζονται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72.

Άρθρο 4

Τα μέτρα που προβλέπονται στον παρόντα κανονισμό θεωρούνται παρεμβάσεις προοριζόμενες για τη ρύθμιση των γεωργικών αγορών κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (5). Χρηματοδοτούνται από το ΕΓΤΠΕ, τμήμα Εγγυήσεων.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Νοεμβρίου 1992. Για το Συμβούλιο

Ο Πρόεδρος

D. CURRY

(1) ΕΕ αριθ. C 222 της 29. 8. 1992, σ. 12. (2) Γνώμη που διατυπώθηκε στις 20 Νοεμβρίου 1992 (δεν δημοσιεύθηκε ακόμα στην Επίσημη Εφημερίδα). (3) ΕΕ αριθ. L 58 της 3. 3. 1992, σ. 1. (4) ΕΕ αριθ. L 118 της 20. 5. 1972, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1156/92 (ΕΕ αριθ. L 122 της 7. 5. 1992, σ. 3). (5) ΕΕ αριθ. L 94 της 28. 4. 1970, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).